Fermierii care cultivă cartofi pot beneficia de un ajutor de minimis de 200 euro la hectar.
Sprijinul se acordă pentru cartoful de consum, iar producţia minimă ce trebuie obţinută este de 15 tone la hectar, dintre care o cantitate de 6 tone trebuie valorificată cu acte.
Ei pot depune cereri până pe 20 mai la direcţiile agricole pentru acordarea acestui ajutor de minimis.
În judeţul Giurgiu, spre exemplu, au fost plantate deja cu cartofi peste 100 de hectare de teren agricol.
Producătorul de cartofi Iulian Ţone spune că sunt cheltuieli mari cu înfiinţarea şi întreţinerea acestei culturi.
Iulian Ţone: Mai ales că am cumpărat sămânţă, timpul nu ne ajută, cu udatul…investiţie foarte mare, benzină la motopompe, zi de zi; foarte costisitor, dar n-avem ce face.
Directorul Direcţiei pentru Agricultură Giurgiu, Petra Ochişor: Avem şi în judeţul Giurgiu potenţiali beneficiari pentru acest ajutor de minimis. Anul trecut am avut opt potenţiali beneficiari, şase au fost eligibili. Deja avem 100 de hectare de cartofi însămânţate. De la minimum 3.000 de metri pot beneficia de această formă de sprijin.
Producătorii de cartofii pot depune cereri de înscriere în programul de susţinere a acestei culturi până cel târziu pe data de 20 mai. (Rador/ FOTO radioiasi.ro)